གོང་དུ་བརྗོད་པ་བཞིན་ཕྲེང་རིང་གི་སྤོ་བོ་ལགས་ལྟ་བུའི་མི་ཐོག་བརྗེ་འགྲོ་གི་ཡོད།ང་ལ་ཆ་བཞག་ན་ཡང་ལོ་དྲུག་ཅུ་རེ་གསུམ་ལ་སླེབས་ཡོད།མ་གཞི་ད་དུང་ལོ་སུམ་ཅུ་བཞི་བཅུ་ཙམ་བསྡད་ཡོང་བསམ་གྱི་འདུགསྨོན་ལམ་རྒྱག་གི་ཡོད།ཡིན་ན་ཡང།ནམ་ཞིག་ྋརྒྱལ་བ་རིན་པོ་ཆེ་མེད་པའི་དུས་ཚོད་ཅིག་ཏན་ཏན་སླེབས་ཀྱི་རེད།ཁྱེད་རང་ཚོ་ཕྲུ་གུ་རྣམས་ཀྱང་ག་ལེ་ག་ལེར་སྤོ་བོ་རྨོ་བོ་ཆགས་ཏེ་ཁྱེད་ཚོའི་མི་ཐོག་དེའང་བརྗེ་འགྲོ་གི་རེད།དེ་རྗེས་མི་ཐོག་གསར་པ་རྣམས་ཀྱི་ང་ཚོའི་ལས་མཇུག་མཐུད་ཡོང་གི་རེད།ད་ལྟ་ང་ཚོར་བོད་ཀྱི་རིག་གཞུང་ཕྱུག་པོ་དང༌།བཟང་པོ་ཡོད་པ་འདི་དག་མི་ཐོག་གཅིག་ལས་མི་ཐོག་རྗེས་མ་དེ་ཕྲན་བུ་སྐྱོ་རུ་ཕྱིན།མི་ཐོག་རྗེས་མ་དེ་ལས་དེའི་རྗེས་མའི་མི་ཐོག་དེ་སྐྱོ་རུ་ཕྱིན་པ་ཡིན་ན་དཔེ་མི་སྲིད་པའི་ཐབས་སྐྱོ་པོ་དང༌།བློ་ཕམ་པོ་རེད།ད་ལྟ་ང་ཚོའི་མི་ཐོག་གི་དུས་ཚོད་འདིའི་མཇུག་མཐུད་མཁན་གྱི་མི་ཐོག་དེ་ཁྱེད་རང་ཚོ་རད།ཁྱེད་རང་ཚོའི་མི་ཐོག་དེས་ང་ཚོའི་མི་ཐོག་ལས་ལྷག་པ་ཞིག་དང༌།རླབས་ཆེ་བ་བྱེད་ཐུབ་པའི་ཆ་རྐྱེན་དང༌།ཤེས་ཡོན་འཛོམས་བསྡད་ཡོད།ང་ཚོའི་མི་རབས་འདི་ལས་ཤེས་བྱ་ཡོན་ཏན་དང༌།ལྷག་བསམ་བཟང་པོ་ཡོད་པ་ཞིག་ཡོང་མ་ཐུབ་པ་མིན།ཡོང་ཐུབ་པའི་ཆ་རྐྱེན་འཛོམས་ཡོད་པས་ཁྱེད་རང་ཚོས་གཟབ་གཟབ་བྱེད་དགོས།ཁྱེད་རང་ཚོའི་མི་ཐོག་རྒས་པོ་རྒན་མོ་ཆགས་པའི་སྐབས་སུ་ཁྱེད་རང་ཚོའི་མཇུག་ལ་ཡོང་མཁན་གྱི་མི་ཐོག་གསར་པ་དེ་རྣམས་ལ་ཁྱེད་རང་ཚོའི་ཉམས་མྱོང་རྣམས་བསླབ།ཁྱེད་ཚོའི་བྱ་སྤྱོད་ཀྱི་དཔེ་བཟང་རྣམས་ངོ་སྤྲོད་ལམ་སྟོན་ཡག་པོ་བྱས་པ་ཡིན་ན།མི་ཐོག་རྗེས་མ་དེ་རྣམས་ཡག་པོ་ཆགས་ཐུབ་ཀྱི་རེད།